b'\n_START_ARTICLE_\nZavod MIR\n_START_SECTION_\nPoletni tabor\n_START_PARAGRAPH_\nZavod MIR vsako leto organizira mednarodni poletni tabor za otroke, ki sku\xc5\xa1a razvijati vzgojne in pedago\xc5\xa1ke koncepte, kot so: nenasilje, odgovornost, spo\xc5\xa1tovanje in altruizem. Aktivnosti vklju\xc4\x8dujejo predvsem raziskovanje naravnega okolja s sprehodi v naravo, u\xc4\x8denje o drevesih, rastlinah in \xc5\xbeivalih itd., vadbo angle\xc5\xa1kega jezika, in razvijanje spretnosti in kreativnosti otrok: z glino, origami, makrame, slikanjem, igrami, lokostrelstvom... Tabori so neprofitni, in zavod sku\xc5\xa1a otrokom iz socialno ogro\xc5\xbeenih dru\xc5\xbein omogo\xc4\x8diti brezpla\xc4\x8dno udele\xc5\xbebo.\n_START_SECTION_\nProjekti\n_START_PARAGRAPH_\nV letu 2008 je Mestna ob\xc4\x8dina Ljubljana sofinancirala projekt Zavoda MIR za otroke z naslovom \xc2\xbbDru\xc5\xbebeno odgovorno ravnanje\xc2\xab. Projekt je bil zasnovan v obliki delavnic, z glavnim namenom razvijati trajne vrednote, kot so zaupanje vase, ob\xc4\x8dutek povezanosti z dru\xc5\xbebo, odgovornost, sodelovanje, hvale\xc5\xbenost, so\xc4\x8dutje, strpnost ter nenasilje. Otroke se spodbuja k ustvarjalnemu in kriti\xc4\x8dnemu razmi\xc5\xa1ljanju, prepoznavanju sebe, svojih \xc5\xbeelja in potreb ter razvijanju ob\xc4\x8dutljivosti za okolico (dru\xc5\xbeina, prijatelji, \xc5\xa1ir\xc5\xa1a dru\xc5\xbeba). Omogo\xc4\x8di se jim odprt prostor za teme, ki so za njih najbolj aktualne in zanimive (vpliv medijev, spolnost, ljubezen, prijateljstvo, droge, zabave, poklici, prosti \xc4\x8das, ipd.)._NEWLINE_Poleg delavnic v obliki pogovorov je zavod organiziral tudi kreativno \xe2\x80\x93 ustvarjalne delavnice (origami, izdelovanje iz gline, risanje na steklo, ipd.) in celodnevne izlete, kjer je bila glavna tema ekolo\xc5\xa1ko ozave\xc5\xa1\xc4\x8danje otrok in medsebojno povezovanje in dru\xc5\xbeenje._NEWLINE_V letu 2009 prav tako potekajo delavnice v okviru projekta\xc2\xa0\xc2\xbbSamozavedanje in socialna integracija\xc2\xab, ki ga prav tako sofinancira MOL._NEWLINE_Zavod MIR tudi finan\xc4\x8dno pomaga nekaterim materam v te\xc5\xbekih situacijah, preko materinskih domov pod nadzorom Centrov za socialno delo.'